૮૧ વર્ષીય પ્રણવ મુખરજી હવે વિશાળ રાષ્ટ્રપતિ ભવન છોડીને તેમના નવા નિવાસસ્થાન ૧૦, રાજાજીમાર્ગ ખાતે રહેશે. બ્રિટીશકાળના આ બંગલાની સાજસજ્જાનું કામ લગભગ પૂરું થઇ ગયું છે અને નવેસરથી તેનાં રંગરોગાન સાથે લોન અને બગીચાને તૈયાર કરવામાં આવ્યા છે. આ બે માળના બંગલામાં પૂર્વ રાષ્ટ્રપતિ એપીજે અબ્દુલ કલામ પણ પોતાની સેવાનિવૃત્તિથી લઇ મૃત્યુપર્યંત રહ્યા હતા. તેમના નિધન બાદ આ બંગલો કેન્દ્રીય સાંસ્કૃતિક પ્રધાન મહેશ શર્માને ફાળવવામાં આવ્યો હતો. રાષ્ટ્રપતિ પ્રણવ મુખરજીને આ બંગલો ફાળવ્યા બાદ મહેશ શર્મા ૧૦, રાજાજીમાર્ગ આ નિવાસસ્થાનને ખાલી કરીને ૧૦, અકબર રોડ સ્થિત બંગલામાં રહેવા ચાલ્યા ગયા છે.